RAPORT AL COMISIEI CĂTRE CONSILIU ŞI CĂTRE PARLAMENTUL EUROPEAN

Operarea reactorului cu flux ridicat în 2009

În data de 25 mai 2009, Consiliul a adoptat un program suplimentar de cercetare pentru o perioadă de trei ani (2009-2011), care va fi implementat de Centrul Comun de Cercetare (JRC), referitor la operarea reactorului cu flux ridicat (HFR) de la Institutul pentru energie al JRC din Petten (Țările de Jos). La articolul 4 din această decizie a Consiliului se prevede obligația Comisiei de a informa anual Parlamentul European și Consiliul, prin intermediul unui raport, cu privire la implementarea programului suplimentar de cercetare. Prezentul raport privind activitatea HFR pe anul 2009 este primul din seria celor trei rapoarte anuale care vor acoperi integral perioada de derulare a programului suplimentar de cercetare.

Obiectivele principale ale programului sunt următoarele:

1. Asigurarea operării în condiții de securitate și fiabilitate a HFR, în vederea garantării disponibilității fluxului de neutroni în scopuri experimentale.

2. Utilizarea eficientă a HFR de către institute de cercetare cu activitate într-o gamă largă de discipline: îmbunătățirea securității reactorilor nucleari existenți, sănătate, inclusiv dezvoltarea de izotopi medicali pentru cercetarea medicală, fuziune nucleară, cercetare fundamentală și formare, precum și gestionarea deșeurilor, inclusiv posibilitatea de a studia, în ceea ce privește securitatea, combustibilii nucleari pentru noua generație de sisteme de reactori.

HFR este, totodată, o instalație utilizată pentru formarea cercetătorilor care efectuează studii doctorale sau postdoctorale și care dobândesc astfel posibilitatea de a desfășura activități de cercetare prin programe naționale sau europene.

În 2009, obiectivele în materie de cercetare și operare în condiții de siguranță au fost îndeplinite după cum urmează:

1. Operarea în condiții de siguranță a HFR

Reactorul HFR este operat de către NRG (Nuclear Research and consultancy Group) în baza unei licențe de operare acordate de KFD, organismul național de reglementare din Țările de Jos (Kernfysische Dienst). Ca și centralele nucleare, HFR face obiectul unor evaluări periodice impuse prin lege, o dată la zece ani, realizate de NRG. HFR a făcut, în egală măsură, obiectul unei evaluări independente IAEA INSARR (Integrated Safety Assessment for Research Reactors), în martie 2005, următoarea fiind programată pentru 2011.

În 2009, HFR a fost repornit în condiții de siguranță și a funcționat timp de 248 de zile; au fost utilizate două perioade de 42,6, respectiv 31,3 zile pentru mentenanță preventivă și corectivă și pentru repararea tuturor sistemelor, structurilor și componentelor HFR, cu scopul de a asigura operarea HFR în condiții de siguranță și fiabilitate.

Nu s-a produs niciun incident în raport cu Scara internațională a evenimentelor nucleare (INES).

În 2009, au avut loc două transferuri de combustibil uzat, totalizând 66 de elemente, de la HFR la organismul olandez central pentru deșeuri radioactive.

2. Cercetare și producție de izotopi

2.1 Cercetare

JRC a continuat să administreze NeT, Rețeaua europeană privind standardizarea tehnicilor neutronice pentru integritatea structurală. Principalele activități experimentale în cadrul NeT au fost legate de analiza unor suduri specifice în plăci și grinzi din oțel inoxidabil.

S-au desfășurat următoarele activități științifice:

- măsurători ale tensiunilor reziduale prin difracția neutronilor

- experimente de iradiere a combustibilului, în principal în contextul programelor-cadru Euratom

- analiza iradierii combustibilului și a materialelor structurale ale reactorului (grafit și oțel)

- experimente cu tehnologii de fuziune legate de examinarea post-iradiere a oțelurilor, sudurilor și a degradării beriliului.

2.2 Producția de izotopi

La mijlocul lunii mai 2009, reactorul canadian NRU (producător de izotopi medicali) a fost scos din funcțiune și a rămas indisponibil pe tot parcursul anului 2009, fapt care a generat o penurie de izotopi în întreaga lume. O eventuală avarie la nivelul HFR ar fi avut consecințe planetare similare. Ca atare, HFR și-a mărit producția la 180% din capacitatea nominal astfel încât să asigure 60% din cererea mondială totală de Mo-99. Reconfigurarea instalațiilor de producție și a priorităților de operare a permis realizarea în paralel a 11 iradieri pentru producția de Mo-99.

HFR a produs suficient material pentru a permite utilizarea scanner-elor în întreaga lume pentru peste 50 000 de pacienți zilnic. Acest volum reprezintă mai mult de jumătate din cele 10 milioane de diagnostice realizate anual în Europa.

3. Contribuții financiare pentru execuția programului

În 2009, Comisia a primit în cadrul programului suplimentar 800 000 EUR sub formă de provizioane pentru fondul de dezafectare. Alte cheltuieli ale JRC (personal direct, asistență HFR, utilități, gestionarea combustibilului uzat) au fost achitate tot din bugetul programului suplimentar.

Documentul de lucru al serviciilor Comisiei, care însoțește raportul, prezintă mai detaliat rezultatele operării HFR în 2009.